**RAHMAN SHAARI**

Penyair Rahman Shaari merupakan ahli akademik yang banyak menulis pelbagai buku dan rencana di [Malaysia](http://ms.wikipedia.org/wiki/Malaysia). Rahman menulis dalam semua genre puisi, cerpen, novel, drama pentas, esei kritikan, isu politik dan banyak lagi. Walau bagaimana pun, Rahman sangat menyerlah dalam puisi dan kritikan sastera.

Beliau dilahirkan pada 5 September 1949 di Kampung Utan Lembah, Oran, Perlis. Didikan awalnya di Sekolah Umum Guar Nangka, Sekolah Kebangsaan Oran dan Sekolah Menengah Derga, Kangar, Sekolah Alam Shah, Kuala Lumpur dalam jurusan sains (1965), Kursus Perguruan di Sultan Idris Training College ( SITC ) Tanjung Malim, Perak (1970-1971), Universiti Kebangsaan Malaysia (1973), beliau mendapat Ijazah Sarjana Muda Persuratan ( 1977-1979) dan Ijazah Sarjana Persuratan, Universiti Kebangsaan Malaysia (1989).

Rahman pernah dihantar mengikuti kursus Teater Pendidikan di University of Warwick, England pada tahun 1986 dan Kursus Penulisan Antarabangsa di Iowa University, Amerika Syarikat pada tahun 1991. Sebagai penyair, Rahman telah mendapat beberapa hadiah dan penghargaan atas usaha dan sumbangannya terhadap kesusasteraan Melayu khususnya Malaysia. Beliau memenangi Peraduan Menulis Esei Sastra anjuran Maktab-Maktab Perguruan se Malaysia ( 1972 ), hadiah Karya sastera (1976), memenangi Sayembara Penulisan Esei dan Kritikan Sastera Dewan Bahasa (1977), Hadiah Sastra Malaysia (1982, 1986), Anugerah S.E.A Write (2007), Anugerah Penyair GAPENA (2013) dan beliau juga dianugerahi Darjah Dato’ Panglima Sirajuddin Jamalullail (DPSJ) oleh DYMM Raja Perlis sempena ulang tahun keputeraan Baginda ke-70, pada 17 Mei 2013 yang membawa gelaran Dato’.

Penglibatan Rahman Shaari dalam bidang puisi bermula pada tahun 1970, iatu ketika beliau berkursus di Maktab Perguruan Sultan Idris. Bagaimanapun, ketika itu karyanya hanya tersiar dalam majalah maktab tersebut hinggalah pada tahun yang berikutnya, apabila Dewan Sastera menyiarkan sajaknya “Buka Bicara” (*Dewan Sastera*, April 1971). Sajak “Buka Bicara” mendapat sorotan yang memberangsangkan daripada Dharmawijaya. Bagaikan memperoleh perangsang daripada Dharwaijaya, Rahman Shaari terus menghasilkan puisi secara aktif dalam dekad 1970-an. Ketika Rahman Shaari belajar di Universiti Kebangsaan Malaysia (UKM) pada tahun 1973-1976, puisinya yang bertajuk “Hari-hari Tak Pernah Panjang” memenangi peraduan menulis puisi anjuran universiti itu pada tahun 1975. Kumpulan puisi yang telah diterbitkan ialah *Hamparan Kuning* (1979), *Kesan Kunjungan* (1982), *Serpihan Diri* (1987), *Melati dan Bahang* (1994), *Anjung Persinggahan* (2006) dan *Anjung Deklamator* (2005). Sementara novelnya pula ialah *Mufarakah* (1992). Buku-buku kritikan dan esei sastra yang diterbitkan ialah *Di Sekitar Esei dan Kritikan* (1981), *Pendekatan dan Pemikiran dan Kritikan Sastra Melayu* (1989), *Berkenalan dengan Kritikan Sastra* (198 ) dan *Memahami Gaya Bahasa* 1993).

A. Rahim Abdullah dalam kertas kerja yang bertajuk “*Anjung Persinggahan* Jenuh dengan Metasemiotik” menyatakan bahawa tema dan stail sajak-sajak Rahman Shaari membawa persoalan peribadi dan sosial yang dapat dikongsi oleh semua, terutamanya apabila pengalaman sosial diungkap dengan bahasa yang baik, bernas, berkias, metaforik, menggunakan saranan-retorik (*Rhetorical-devices*) yang khas dan memanfaatkan *licentia poetica* dengan wajar dan puitis.

Sasterawan Negara Muhammad Haji Salleh juga menyentuh persajakan Rahman Shaari. Beliau menyatakan bahawa sesetengah sajak Rahman Shaari adalah pendek dan padat. Kata Muhammad, Rahman Shaari bersajak mengikut bentuk percakapan perbualan. Menurut Muhammad lagi, Rahman Shaari seperti juga T. Alias Taib dan sekali skala Wan. A. Rafar, berpuisi antara bentuk yang muzikal dan perbualan yang bersahaja. Melalui cara ini Rahman Shaari memperoleh suara tersendiri. Dalam Kata Pengantar antologi The Puppeteer’s Wayang, Muhammad Haji Salleh memberikan pandangannya tentang sajak-sajak Rahman Shaari. Menurutnya, “Rahman Shaari, …, is also a poet of ideas – one who finds that the external world helps him to new insights and ideas arising from a personel interaction with this world”.